Skaatspaar verbeter eie rekord op Spele | Netwerk24
Skaatspaar verbeter eie rekord op Spele
19 Februarie 2018 14:00
Die Kanadese ysskaatspaar Tessa Virtue en Scott Moir het Maandag hul eie wêreldrekord in die kortprogram op die Olimpiese Winterspele in Pjeongtsjang, Suid-Korea, verbeter en is die gunsteling om Dinsdag nog 'n Olimpiese medalje in hul trofeekas by te voeg.
Scott Moir en Tessa Virtue. Foto: Getty Images
Die gemengde ysdanskompetisie eindig Dinsdag met die vrye dans om die wenner te bepaal.
Virtue en Moir het 83.67 punte aangeteken om hul rekord van 82.68 te verbeter. Hulle het hul Franse teenstanders Gabriella Papadakis en Guillaume Cizeron net-net geklop.
Die paar neem aan hul laaste Olimpiese Winterspele deel en het verlede week 'n deurslaggewende rol gespeel in Kanada se goue medalje in die spankompetisie.
Virtue en Moir het reeds vier Olimpiese medaljes gewen.
Hulle het Maandag gesê 'n nederlaag in Desember teen Papadakis en Cizeron ten tyde van 'n Grand Prix-byeenkoms het hulle hul aanslag laat verander.
"Die gevoel toe die program geëindig het, is selfs beter as die wêreldrekord. Ons is baie ingenome met ons vertoning. "As die druk op die wêreld se grootste verhoog toeneem, is dit lekker om goed te vertoon," sê Virtue.
Daar is voor die Spele baie geskryf oor die mededinging tussen die Kanadese en Franse paar, en kenners meen as Virtue-hulle sou verloor, sal dit dui op 'n verandering in die sportsoort.
Die Kanadese het verlede week gesê hulle het ná die nederlaag dele van die roetine aangepas.
Die Franse paar sê die mededinging tussen hulle en die Kanadese is "frustrerend, maar dit help tog".
"Dit is moeilik om daarmee te werk, maar terselfdertyd inspirerend," sê Cizeron.
"Dit is 'n interessante reis. Jy sal nie so goed wees as iemand jou nie die heeltyd uitdaag nie." – Sportredaksie